SL Uradni list Evropske unije L 214/63

ODLOČBA KOMISIJE

z dne 17. avgusta 2005

o začasnem priznanju sistemov za identifikacijo in registracijo ovc in koz v Veliki Britaniji in Severni Irski (Združenem kraljestvu) v skladu s členom 4(2)(d) Uredbe Sveta (ES) št. 21/2004

(notificirano pod dokumentarno številko K(2005) 3122)

(Besedilo v angleškem jeziku je edino verodostojno)

(2005/617/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 21/2004 o uvedbi sistema za identifikacijo in registracijo ovc in koz ter o spremembi Uredbe (ES) št. 1782/2003 in direktiv 92/102/EGS in 64/432/EGS (1) in zlasti člena 4(2)(d) Uredbe,

ob upoštevanju naslednjega:

(1) Pristojni organ Združenega kraljestva je predložil dve zahtevi z ustrezno dokumentacijo za priznanje sistema za identifikacijo in registracijo ovc in koz, ki se izvaja v Veliki Britaniji in Severni Irski.

(2) Po veterinarskem inšpekcijskem pregledu Komisije v Združenem kraljestvu so strokovnjaki Komisije ugotovili, da so obstoječi in predlagani sistemi za identifikacijo in registracijo ovc in koz v Veliki Britaniji na splošno sposobni zagotavljati skladnost z večino ciljev iz Uredbe (ES) št. 21/2004, treba pa je preučiti vrsto pomanjkljivosti. V Severni Irski bi predlagani sistem za identifikacijo in registracijo ovc lahko dosegel skladnost z večino ciljev iz Uredbe (ES) št. 21/2004, njegova uporaba pa bi zahtevala visoko stopnjo ozaveščenosti in zavezanosti vseh udeleženih strani.

(3) Pristojni organ Združenega kraljestva se je zavezal, da bo preučil vprašanja, ki so se pojavila, in da bo zlasti sprejel potrebne ukrepe za zagotovitev skladnosti z Uredbo (ES) št. 21/2004 v 10 tednih od odobritve zahteve.

(4) Sistem za identifikacijo in registracijo ovc in koz v Veliki Britaniji in Severni Irski je treba zato začasno odobriti za prehodno obdobje, z namenom nadomestitve drugega sredstva za identifikacijo ovc z navedenim sistemom, razen pri živalih, ki so namenjene trgovini znotraj Skupnosti.

(5) Pristojni organ mora izvajati ustrezna preverjanja, ali se sistema za identifikacijo in registracijo ovc in koz pravilno uporabljata.

(6) Ukrepi iz te odločbe so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO ODLOČBO:

Člen 1

Sistema za identifikacijo in registracijo ovc in koz iz člena 4(2)(c) Uredbe (ES) št. 21/2004, ki ju Združeno kraljestvo uporablja v Veliki Britaniji in Severni Irski, sta začasno operativna od 9. julija 2005 do najkasneje 30. aprila 2006.

Člen 2

Komisija v sodelovanju z organi Združenega kraljestva izvaja preglede na kraju samem, da preveri izvajanje ukrepa, ki ga je predlagalo Združeno kraljestvo.

Začasna odobritev sistema za identifikacijo in registracijo ovc in koz iz člena 1 se na podlagi ugotovitev pregleda ponovno preuči do 31. januarja 2006.

Člen 3

Brez poseganja v določbe, ki bodo določene v skladu s členom 10(1)(a) Uredbe (ES) št. 21/2004, pristojni organ vsako leto izvede ustrezne preglede na kraju samem, da preveri, ali imetniki živali izpolnjujejo zahteve glede identifikacije in registracije ovc in koz.

Člen 4

Ta odločba je naslovljena na Združeno kraljestvo Velika Britanija in Severna Irska.

V Bruslju, 17. avgusta 2005 Za Komisijo Markos KYPRIANOU Član Komisije

(1) UL L 5, 9.1.2004, str. 8.